SMPC เศร้า กำไร Q2 ลดลง 31.34% หลังต้นทุนวัตถุดิบ-ค่าขนส่งพุ่ง แต่ใจดีปันผล 0.25 บ./หุ้น
SMPC เศร้า กำไร Q2/60 ลดลง 31.34% มาที่ 102.47 ลบ. จากปีก่อนมีกำไร 149.23 ลบ. หลังต้นทุนวัตถุดิบ-ค่าขนส่งเพิ่มขึ้น ขณะที่งวด 6 เดือนแรกมีกำไร 223.90 ลบ. ลดลง 21.13% จากปีก่อนมีกำไร 283.90 ลบ. แต่ยังใจดีปันผล 0.25 บาท/หุ้น XD 22 ส.ค.นี้ กำหนดจ่าย 8 ก.ย.60
10 ส.ค. 2560

บริษัท สหมิตรถังแก๊ส จำกัด (มหาชน) หรือ SMPC รายงานผลการดำเนินงานไตรมาส 2/60 สิ้นสุดวันที่ 30 มิ.ย.60 ดังนี้

โดยผลการดำเนินงานในไตรมาส 2/2560 บริษัทมียอดขายรวมเพิ่มขึ้น 281.03 ล้านบาท หรือ 37.5% จาก 749.33 ล้านบาท เป็น 1,030.36 ล้านบาท เนื่องจากในงวดนี้มีปริมาณขายเพิ่มสูงขึ้น 26% เมื่อเทียบกับงวดเดียวกันของปีก่อน เนื่องจากความต้องการอย่างต่อเนื่องของลูกค้าในแถบเอเชียและแอฟริกาเพิ่มสูงขึ้น
ขณะเดียวกันบริษัทมีต้นทุนขายเพิ่มขึ้น 328.80 ล้านบาท หรือ 66.9% จาก 491.37 ล้านบาท เป็น 820.17 ล้านบาท สอดคล้องกับยอดขายที่เพิ่มขึ้น อย่างไรก็ตามต้นทุนวัตถุดิบ (เหล็ก) ที่เพิ่มสูงขึ้นตามราคาตลาดโลกโดยเพิ่มขึ้นจากปีก่อน 48% ทำให้ต้นทุนขายเพิ่มในอัตราส่วนที่มากกว่ายอดขาย
นอกจากนี้ กำไรขั้นต้นลดลง 47.77 ล้านบาท หรือ 18.5% จาก 257.96 ล้านบาท เหลือ 210.19 ล้านบาท และอัตรากำไรขั้นต้นลดลงจาก 34.4% เหลือ 20.4% เป็นผลจากต้นทุนวัตถุดิบ (เหล็ก) ที่เพิ่มขึ้น ค่าเงินบาทแข็งขึ้นอย่างต่อเนื่องและการแข่งขันที่รุนแรงขึ้นในบางประเทศ ทำให้อัตราการทำกำไรลดลง
นอกจากนี้ บริษัทยังมีค่าใช้จ่ายในการขายเพิ่มขึ้น 20.03 ล้านบาท หรือ 33.1% จาก 60.54 ล้านบาท เป็น 80.57 ล้านบาท จากค่าขนส่งที่เพิ่มขึ้นจากการขายแบบ CIF เพิ่มขึ้นและต้นทุนค่าขนส่งที่เพิ่มขึ้นในบางเส้นทาง
พร้อมกันนี้บริษัทประกาศจ่ายปันผลจาก งวดดำเนินงานวันที่ 1 ม.ค. 2560 ถึงวันที่ 30 มิ.ย.2560 เป็นเงินสดจำนวน 0.25 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 22 ส.ค.2560 และกำหนดจ่ายเงินปันผลในวันที่ 8 ก.ย.2560